T L A Č O V Á S P R Á V A

**Bratislava oslávi výročie Nežnej revolúcie koncertom na Dunaji. Vystúpia Vladimir 518, Katarzia, Ventolin, The Wilderness, Dukla a česká undergroundová legenda**

**17. novembra, v deň výročia začiatku Nežnej revolúcie, sa symbolicky o 17:11 začne podujatie pre všetkých, ktorí si všimli november 1989. Tento rok sa Koncert pre všímavých uskutoční na bratislavskej lodi PINK WHALE, a to na dvoch pódiách, na ktorých vystúpia kultový český reper Vladimir 518, Katarzia, ktorá uvedie svoj nový album Rest In Eufória, elektronický zabávač Ventolin, pražská synthpopová kapela Dukla, slovenskí punkáči The Wilderness aj legenda alternatívnej scény 80. rokov Jěště jsme se nedohodli. K medzinárodnému dňu študentstva si organizátori pripravili zľavnené vstupné pre študentov, študentky, učiteľov a učiteľky.**

„Nežná revolúcia priniesla slobodu aj umeniu, je čo oslavovať. Zároveň vidíme, že o slobodu je potrebné zápasiť stále a veľa vecí ostalo nedokončených. Aj preto robíme Koncert pre všímavých,“ povedal o akcii Michal Kaščák z festivalu Pohoda, ktorý koncert tradične organizuje už od roku 2006.

35. výročie Nežnej revolúcie si príde na Koncert pre všímavých pripomenúť reper, člen PSH, zakladateľ labelu BigBoss, grafiťák, scénograf a producent **Vladimir 518**. Ten v septembri minulého roka zverejnil spoločnú skladbu so slovenskou hudobníčkou Katarziou “Vidim to, jako by to bylo včera”, ktorú zložili pre koprodukčný film Bod obnovy.

Sexualita. Objektifikácia. Telo. Svetlo, ktoré zakrýva. Aké to je byť na pódiu sám a vystúpiť z hlbín introvertnosti do eufórie vlastného tela? Slovenská speváčka, skladateľka a textárka **Katarzia** príde na Pink Whale predstaviť album Rest In Eufória. Ten súvisí s predstavením v pražskom novom cirkuse a divadle Cirk La Putika, pre ktoré vytvorila hudbu. Prepláva cez elementy súčasného kabaretu v kontexte rave scény do oslavy slobody na mieste, kde sa navzájom dokážeme nie iba tolerovať, ale milovať svoj svet otvorenosti a voľnosti. O špecifickú atmosféru live setu sa postará svetelný dizajnér Tomáš Košťák.

Na Koncerte pre všímavých nebude chýbať ani kapela **Jěště jsme se nedohodli**. Jedni z reprezentantov tzv. brnianskej novej vlny začali v 80. rokoch ako jednorázové recesistické vystúpenie, no zakrátko spôsobili rozruch na alternatívnej scéne. Nielen tým, že ignorovali byrokratické prekážky, ktorými si režim ponechával kontrolu nad tým, čo, kto, komu a ako hovorí, ale predovšetkým veľmi neobvyklým hudobným a textovým prejavom.

Hudobný program spestrí one-man-krabičkový band so živelnou live show, **Ventolin**. Český elektronický producent je milovníkom primitívneho zvuku detroitského techna a talianskeho a indického disca z 80. rokov. Jeho zábavné sety si podmanili nielen české, ale aj slovenské publikum. Zaujímavosťou je, že Ventolin sa priamo zúčastnil demonštrácie študentov na Národní tříde v roku 1989 a okrem iného musel prejsť aj uličkou, v ktorej policajti mlátili účastníkov a účastníčky tejto akcie, ktorá odštartovala Nežnú revolúciu. Predstaviteľmi súčasného zvuku bude mladá pražská synth-popová kapela **Dukla** a slovenskí punkáči **The Wilderness** na čele s Denisom Bangom.

Koncerty doplnia performancie od Kataríny Zagorski (NEBO) Chodenie v oblakoch a tanec “Temná groteska (Odtrhnite mu hlavu)” v podaní žiakov a žiačok zo SZUŠ Talentina. Diskutovať budú sociológ Fedor Gál, hudobník Peter Kohout, hudobníčka Nina Kohout, publicista Marek Hudec a Jana Močková s Veronikou Němcovou z platformy Otvorená kultúra!.

Lístky na Koncert pre všímavých sa predávajú cez sieť TicketLIVE. Prvých sto lístkov v predpredaji je za symbolickú sumu 17 eur. Držitelia a držiteľky kariet ISIC a ITIC majú vstupné za zvýhodnenú cenu 15 eur.

Partnerom podujatia je BKIS, [Nadácia otvorenej spoločnosti](https://osf.sk/) a Zastúpenie Európskej komisie na Slovensku.

[**Predpredaj**](ticketlive.sk/sk/event/koncert-pre-vsimavych-bratislava-17-11-2024)

[**Facebook udalosť**](https://www.facebook.com/events/1275035483403481)

[**PressKit**](http://drive.google.com/drive/folders/126l33B_U5UdhzyF0TGgCTOmOYa1Z6pUA)

Kontakt pre médiá:

**Jana Kopecká**

PR & Media

**Tel.: +421 948 028 273**

jana@pohodafestival.sk

https://www.pohodafestival.sk/